পুজোয় সকলের সমান অধিকার। সেখানে পুরুষ-মহিলার ভেদাভেদ থাকতে পারে না। সোমবার এ কথা বলেছেন মুখ্যমন্ত্রী মমতা বন্দ্যোপাধ্যায়। দেশ জুড়ে শবরীমালা বিতর্কের আবহে তাঁর এই মন্তব্য তাৎপর্যপূর্ণ। এ দিন দক্ষিণেশ্বরে ‘স্কাই ওয়াক’-এর উদ্বোধন করে মুখ্যমন্ত্রী বলেন, ‘‘পুজো তো সকলেই করতে পারেন! তাতে পুরুষ ও মহিলা আলাদা কিসের? মহিলারাই তো প্রতি দিন বাড়িতে লক্ষ্মী পুজো করেন। তাহলে ভেদাভেদ কিসের?’’ খাস কলকাতার চেতলায় একটি পুজোতেও মহিলাদের প্রবেশ নিষেধ। সেখানেও বলা হয়েছে, পুজোয় মহিলারা প্রবেশ করলে ‘অমঙ্গল’ হয়। সেখানকার মহিলারাও বলেছেন, ‘অমঙ্গল’ হয়, এমন কোনও কাজ তাঁরা করতে চান না। মুখ্যমন্ত্রীর বার্তায় পরিষ্কার, এ ধরনের বিভেদকে তিনি মান্যতা দিতে রাজি নন। সার্বিক ভাবে ধর্ম এবং রাজনীতি নিয়েও এ দিন ফের মুখ খোলেন মমতা। তাঁর ক্ষোভ, ‘‘ধর্ম নিয়ে কোনও কোনও দল এমন রাজনীতি করছে, যেন তাঁরাই হিন্দু ধর্মের ধারক বাহক। আমরা কি বানের জলে ভেসে এসেছি?’’ তাঁর আরও মন্তব্য, ‘‘শুধু গেরুয়া পরলে সাধু হওয়া যায় না। গেরুয়াও পরব আবার মন্ত্রী, সাংসদও হব! হবে না। গেরুয়া তো রাস্তাতেও কিনতে পাওয়া যায়। একটা গেরুয়া সাচ্চা, আর একটা খালি রাজনীতি করার জন্য।’’ এর আগে জান বাজারে কালীপুজোর উদ্বোধনে গিয়েও মুখ্যমন্ত্রী স্পষ্ট করে দেন, ধর্ম নিয়ে রাজনীতি এ রাজ্যে বরদাস্ত করবেন না। এ দিন দক্ষিণেশ্বরে মুখ্যমন্ত্রী অভিযোগ করেন, ধর্ম নিয়ে রাজনীতি করে অশান্তির চক্রান্ত হচ্ছে। তবে এ সব করে বাংলার মেরুদণ্ড ভাঙার সাহস কারও নেই। তিনি তা কোনও দিন হতেও দেবেন না। তাঁর মন্তব্য, ‘‘যাঁরা ধর্ম ধর্ম করেন, তাঁরা ধর্মের জন্য কিছু করেন না। ধর্মীয় প্রতিষ্ঠানের উন্নয়নে ভেদাভেদ থাকতে পারে না।’’